በደቡብ አፍሪካ የሚገኙ ኢትዮጵያዊያንን ከጥቃት ለመታደግ ጥረት እየተደረገ መሆኑን የውጭ ጉዳይ ሚኒስቴር ገለፀ
¬- በደቡብ አፍሪካ ደርባን አካባቢ በሚገኙ በውጭ ሀገራት ዜጎች ላይ ጥላቻን በሚያራምዱ ጥቂት የደቡብ አፍሪካ ዜጎች ኢትዮጵያውያንን ጨምሮ በተለያዩ ሀገራት ዜጎች ላይ እያደረሱ ካለው ኢሰብአዊ ጥቃት ኢትዮጵያዊያንን ለመከላከል የውጭ ጉዳይ ሚኒስቴርና በደቡብ አፍሪካ የኢትዮጵያ ኤምባሲ በኩል ጥረት እየተደረገ መሆኑን የኢፌዴሪ የውጭ  ጉዳይ ሚኒስቴር ገለፀ።ሚኒስቴሩ ዛሬ ባወጣው መግለጫ በደቡብ አፍሪካ የኢትዮጵያ አምባሳደር ሙሉጌታ ከሊልን ጨምሮ የኤምባሲው ሰራተኞች ሁኔታውን በቅርበት ለመረዳት እና ከአካባቢው አስተዳደር እንዲሁም በስፍራው ከሚገኙ የኢትዮጵያ ኮሚኒቲ አባላት ጋር ለመነጋገር ከሚያዚያ 1/2007 ዓ.ም ጀምሮ ጥቃቱ ወደ ተፈፀመበትደርባን መጓዛቸውን ጠቅሷል።ሚኒስቴሩ አምባሳደር ሙሉጌታ ከሊል የጥቃቱ ኢላማ ከሆኑት ሀገራት የሶማሊያ፣ ሩዋንዳ፣ ቡሩንዲ፣ ማላዊ፣ ሞዛምቢክ፣ ኮንጎ፣ ዚምባቢዌ፣ ሌሴቶ፣ ባንግላዲሽ እና ፓኪስታን አምበሳደሮች ጋር በመሆን የስደተኞችን ጉዳይ ከሚከታተለው የደቡብ አፍሪካ የሀገር ውስጥ ጉዳይ ሚኒስቴር ሚንስትር ጋር በመገናኘት ምክክር አድርገዋልም ነው ያለው።በውይይቱም ሚንስትሩ የደቡብ አፍሪካ መንግስት በውጭ ሀገራት ዜጎች ላይ የሚደርሰውን ጥቃት ለመከላከል ጥቃት ይፈጸምባቸዋል በተባሉ ቦታዎች የፀጥታ ሃይሉን ከማጠናከር ጀምሮ አስፈላጊውን እርምጃ እየወሰደ መሆኑን አረጋግጠዋል።በጥቃቱ ተሳትፈዋል ተብለው የተጠረጠሩ 28 ደቡብ አፍሪካውያን መታሰራቸውን የገለጹት ሚንስትሩ በቀጣይም ሌሎች ተጠርጣሪዎችን ለህግ የማቅረቡ ስራ ይቀጥላል ማለታቸውን ገልጿል።የኤምባሲው ዲፕሎማቶች በደቡብ አፍሪካ ከኢትዮጵያ የኮሚኒቲ አባላት ጋር በመሆን ዜጎችን ከጥቃት ለመታደግ ደርባን የሚገኙ ሲሆን፥ አምባሳደር ሙሉጌታ ከሊል በደርባን አካባቢ የዙሉ ጎሳ ንጉስ ከሆኑት ንጉስ ጉድዊል ዚዌልቲኒ ጋር ውይይት አድርገዋል።ውይይቱን ተከትሎም ንጉሱ በዙሉ ቋንቋ በሚተላለፍ የሬድዮ ፕሮግራም ድርጊቱን በማውገዝ የኮነኑ ሲሆን፥ ደቡበ አፍሪካውያን ከውጭ ሀገር ዜጎች ጋር በመከባባር እና በመቻቻል እንዲኖሩ ጥሪ አቅርበዋል።ከኤምባሲው የተገኘው መረጃ እንደሚያመለክተው በዛሬው እለት ሁኔታዎች እየተረጋጉ መምጣታቸውን እና መሻሻሎች መኖራቸውን ገልፀዋል።የውጭ ጉዳይ ሚኒስቴር በደቡብ አፍሪካ የሚገኙ ኢትዮጵያዊያንን ህይወት ለመታደግ ጥረቱ የሚቀጥል መሆኑንም ነው በዛሬው መግለጫ ያረጋገጠው።